text: মইনুল হোসেন সভ্য লোক নয় : নাসিম
  জিয়াউদ্দিন রাজু : আওয়ামী লীগের সভাপতিমন্ডলীর সদস্য ও ১৪ দলের মুখপাত্র মোহাম্মদ নাসিম বলেছেন, ব্যারিস্টার মইনুল হোসেনকে মামলার ভিত্তিতেই গ্রেপ্তার করা হয়েছে। এটা নিয়ে তো বিশেষ কিছু বলার নেই। তিনি নারী সমাজকে অসম্মান করেছেন, তা কোনো সভ্য লোক করতে পারে না। এ জন্য সবার নিন্দা জানানো উচিত।
  মঙ্গলবার মোহাম্মদ নাসিমের নিজ বাসভবনে প্রবারণা পূর্ণিমা উপলক্ষে বৌদ্ধ সম্প্রদায়ের নেতাদের সঙ্গে সৌজন্য সাক্ষাৎ শেষে সাংবাদিকদের এক প্রশ্নের জবাবে তিনি এ কথা বলেন।
  ঐক্যফ্রন্ট হওয়ার পরে রাজনৈতিক একটা মেরুকরণ হচ্ছে, সরকার ঐক্যফ্রন্টকে ভাঙতে চাইছে কি না? সাংবাদিকদের এমন প্রশ্নের জবাবে কোনো উত্তর দেননি নাসিম।
  প্রধানমন্ত্রী শেখ হাসিনা বলেছেন মন্ত্রিসভার আকার ছোট হবে না। কিন্তু দলটির সাধারণ সম্পাদক ওবায়দুল কাদের আগে অনেকবার জানিয়েছেন মন্ত্রিসভার আকার ছোট হবে। এমন প্রশ্নের জবাবে মোহাম্মদ নাসিম বলে, যেখানে প্রধানমন্ত্রী শেখ হাসিনা স্পষ্টভাবে বলেছেন, মন্ত্রিসভার আকার পরিবর্তন হবে না, সেখানে আর কোনো প্রশ্ন থাকতে পারে না। কারণ প্রধানমন্ত্রীর সিদ্ধান্তই চূড়ান্ত।
  ব্যারিস্টার মইনুলের গ্রেফতারের পর জাতীয় ঐক্যফ্রন্টের কোনো ধরণের প্রচার-প্রসারে সমস্যা হবে কিনা? এমন প্রশ্নের জবাবে নাসিম বলেন, ব্যক্তিগত ও নৈতিক স্খলনের কারণে মইনুলকে গ্রেফতার করা হয়েছে। এখানে রাজনৈতির কোনো সম্পর্ক নেই।
  আসন ভাগাভাগির সম্পর্কে তিনি বলেন, ১৪ দলের সঙ্গে নেত্রী (প্রধানমন্ত্রী) সহসাই বসবেন। তখনই নেত্রী ঠিক করবেন কাকে কোথায় আসন দেবেন।
  বৌদ্ধ ধর্মাবলম্বীদেরকে আগামী নির্বাচনে আওয়ামী লীগকে সমর্থন দেওয়ার আহ্বান জানিয়ে নাসিম বলেন, বঙ্গবন্ধু কণ্যা সবসময়ই অহিংসা ও শান্তিতে বিশ্বাস করেন। দেশের মানুষকে সবসময় শান্তি ও অহিংসার পক্ষে কাজ করতে বলেন। বঙ্গবন্ধুকে হারিয়ে তিনযুগ ধরে অহিংসার পক্ষে কাজ করে যাচ্ছেন তিনি। শেখ হাসিনা কোনো প্রতিহিংসার রাজনীতি করেন না। আপনারা আগামী নির্বাচনে শেখ হাসিনাকে সমর্থন করবেন বলে আমরা আশা করি।
  বৈঠকে আরও উপস্থিত ছিলেন সাম্যবাদী দলের সাধারণ সম্পাদক দীলিপ বড়–য়া, জাতীয় পার্টির (জেপি) মহাসচিব শেখ শহীদুল ইসলাম, জাসদের সভাপতি শরিফ নুরুল আম্বিয়া, জাসদের অপরাংশের সাধারণ সম্পাদক শিরিন আখতার প্রমুখ। সম্পাদনা : নুরু